- Luk
- <
- 22
- >

22
Yutas irandrangan para kiyki Yesu kiya nima hu pris huhohin ta hu pris masih
1 Pwen lenge Yon Para Ndrinanohun Mepo Yis Aliy Pwi, mepo ngara hu kapohowei Pasopa,*Eng: Passover; TP: De Bilong Tingim De God i Larim Ol Israel I Stap Gut ara iropo isa pakeh. 2 Pe hu pris huhohin ta hu pris masih, pe hu ndramat para hinuwani nongan para pwahanou, ara huro ten sai para katingundru Yesu, hapeko hunoh tahu ndramat. 3 Pwen Sinai isong iya nondriya Yutas, mepo ngalan handra Yiskariyot; yiy hamou tahu Songui pe Lumou. 4 Pwen pe Yutas, ara iya kili hu pris huhohin ta hu pris masih, pe hu namandran ta hu makundrayin para yumwa totohun namandran; pwen huro ten sai para Yutas kilahiy para kiratuni Yesu kiya nimahu tapeh. 5 Pwen hupwes, pe humburi lohongai para hu kahang yiy sombule pat hayah. 6 Pwen pe Yutas isomwi nongnahu, pe iya iro ten sehe sai hiyan para kiratuni Yesu kiya nimahu, kiro mwonen hu ndramat soyon konto pwi.
Yesu inamnam iyapolo ndramiran hu iya lang para Pasopa
7 Pwen pe Lang Para Ndrinanohun Mepo Yis Aliy Pwi irayah; lang ara, ara andre hu katingundru noru sipsip para Pasopa. 8 Pwen pe Yesu ipwandrisa Pita hilu Yohanes pe ipwai iya kili hilu, ipa, &lt;&lt;Alkaya pe alkamwaniyani anandrinarou para tukayan kiro lenge Pasopa.&gt;&gt;
9 Pwen hilsok yiy, hilpa, &lt;&lt;Wou anamiliy para youlu kaya pe karamwaniyaniy kiro hape aleheh?&gt;&gt;
10 Pwen isomwi hilu, ipa, &lt;&lt;Kapa walu kaya nondriya kol namandran ara, andre ndramat hamou kiro sap kohoyonga ndran kipohonani walu. Pwen alkoho ndruwan pe alkaya nondriya sehe seu nakisong kaliy. 11 Pwen alkapwai kiya kili mbukena seu, alkapa, &lt;Ndramat para Hinonou isok toro: &lt;&lt;Ndrohonoku mbultere ara ita hape aleheh, mepo andre kunamnam kiyapolo ndramiro hu, kiro mwonen Lang para Pasopa?&gt;&gt; &gt; 12 Pwen yiy andre kiyingani nondriya seu sahin, hongan namandran, hira nondriya seu paingan. Hu kanmwaniyani melit masih tehe keyau pe pwapwai pwen ita mwoimwoi. Pwen alkamwaniyani menmena Pasopa kiro ariya.&gt;&gt;
13 Pwen hiltali Yesu pe hilyau, pe hilya nime melit masih iro mwonen tehe kinpwai pwen kinna kili hilu. Pwen pe hilu mwaniyani hu melit para Pasopa.
14 Iro mwonen paramwandrai para hu nakanamnam irayah, Yesu iyapolo hu aposel tan huroh huye ngilse keyau. 15 Pwen pe ipwai iya kili hu, ipa, &lt;&lt;Yo ara, hingorowo pwokeyan iya para kunamnam anandrina Pasopa aro kiyasura wawu kimu; kihipwen, kuya nondriya nopwaran. 16 Yo upwai isa kili wawu, tehe yo andre kunyan anandrinai para Pasopa paiwe pwi yi, kipoo kirayah mannan kiro kolo King Ngindrai.&gt;&gt;
17 Iyamulan Yesu iwiri pweniu pe irawuloh, pe ipa, &lt;&lt;Akawiriy pe akatainganiy kiho mwalinga wawu. 18 Yo upwai isa kili wawu tehe andre kunuyin ndrunu mbuwa wain paiwe pwi yi, kipoo lenge kolo King Ngindrai kisarayah.&gt;&gt;
19 Pwen iwiri ndrinanohun hayah pe irawuloh iya aliy, pe iramburingiy, pe iykiy iya kili hu, pe ipwai iya kili hu, ipa, &lt;&lt;Iye ara nombuwe, uikiy isa kili wawu; akambusiy tehen aliy, para akorolohongani yo.&gt;&gt;
20 Tehen aliy opu, hunamnam ihipwen, iyamulan iwiri pweniu pe ipwai iya kili hu, ipa, &lt;&lt;Pweniu iye, ara pweniu para tapaniu howen, mepo iyau ndreye, pe utilingiy imuw para kisopwat wawu. 21 Hapeko akanimei, nima hiyeh mepo nakiratuni yo kiya nima hu hiyeh humwisnani yo, ara iripo ndrahaso kili keyau. 22 Noru Ndramat, ara andre kiho ndruwa lohongai tehe Ngindrai kinpwai, Hapeko toimwa sehe ndramat mepo andre kiratuni yiy; yiy ara andre kikuni koran.&gt;&gt; 23 Pwen ndramiran hu huro sok mwalinga hu mbukenahu, tehe hiyeh tahu andre kimbusiy tehen tora.
24 Pwen pe hu ndramira Yesu, ara huro pepet mwalingahu tehe hiyeh tahu imwonen, ara yirowan tehe ihohin tahu. 25 Pwen Yesu ipwai iya kili hu, ipa, &lt;&lt;Hu king ta hu Ndramira Lah, ara huhohin pe hurayah poh tahu; pe yihu mepo hurayah poh tahu, ara hupohowe hu mbukenahu, tehe hu ndramat hiyan para ponokule. 26 Hapeko wawu mbuna akambusiy tehen tora. Yiy mepo ihohin ita mwalinga wawu, ara kirayah tehe kopwan. Pe hiyeh mepo ihohin, ara kirayah tehe ndramat para pwandrendres. 27 Pe hiyeh ndrokonan ara ihohin: yiy mepo impo keyau, ndre yiy hiyeh para pwandrendres mepo itara anandrinai? Tana wawu, tehe ara yiy mepo iripompwan keyau, ndre? Hapeko yo ara urupo mwalinga wawu tehe ndramat para pwandrendres. 28 Wawu, ara wawu ro sura yo, iro lenge hu nohonou mepo uro nondriyan, pe wawu kantali yo pwi. 29 Tomo iyki kolo king isa pahandro, pwen tehen tora ko, uiki kolo king para kiro pahandra wawu yi. 30 Pwen pe andre wawu kanamnam pe kayin ndran koro keyau to kiro kolo king mepo ato. Pe andre akampwan koro hu ndrohonoku pwanpwan tahu king, para wawu karamwanye hu kamai songui pe luwum para Yisrayel.
31 Simon, Simon, ahilingiy; Sinai kinsa sok pwen, para kinohonou wawu, tehe hu ndramat ngara hu kalohoyani mbuwa wit, para pekehu koro pe pwisihu kayau. 32 Hapeko Simon, yo ara kuntohun pwen para Ngindrai kisopwat wou, tehe andre anmakokowu kinna lohongai ndrisiyon tam ara pwi. Pe kiro mwonen lang mepo arapaiwani wou amui asa paiwe, pwen apwokeyani nalim hu yi.&gt;&gt;
33 Hapeko Pita isomwi yiy, ipa, &lt;&lt;Yapan, yo urupo hinehes o; kapa naya nondriya kou, ara utapolo wou, pe kapa nayamat, ara andre kumat sura wou i.&gt;&gt;
34 Hapeko Yesu ipa, &lt;&lt;Pita, yo upwai isa kili wou, kiro lang nepo, pe tutut kintang mapu, andre apwai maporotisap tehe akowu to.&gt;&gt;
35 Pwen Yesu isok hu, ipa, &lt;&lt;Mamu upwandrisa wawu ya po mbulyo, ara wawu kankun ndropwa sombule pat, ndre ndrop, ndre hatna pweleka wawu, ara pwi. Pe iro mwonen lang ara, wawu ndroisiy hapesah ndre pwi?&gt;&gt;
Pe husomwi yiy, hupa, &lt;&lt;Pwi yoh.&gt;&gt;
36 Pe ipwai iya kili hu, ipa, &lt;&lt;Hapeko mahapo kapa ndropwa sombule pat ita kili wou, ara awiriy, kiyasura ndrop sahat. Pe kapa hapai semela pahun niwen kinto kili wou pwi, apo pehei kiya ndroham hamou, pe asou hapai. 37 Paratesah, hu kantatuluwiy pwen, ara kinpwai toro: &lt;Yihu ndromwa yiy iyasura hu ndramat mwomwan.&gt;†Yisayah 53:12 Pe upwai isa kili wawu tehe nongan iye andre kirayah mannan kirahihini yo. Pwen tesah mepo pwayan kinpwai, ara andre kirayah mannan manau.&gt;&gt;
38 Pwen ndramiran hu, hupa, &lt;&lt;Yapan, animei, semela pahun malpai aripo.&gt;&gt;
Pwen isomwi hu, ipa, &lt;&lt;Ara ilahiy.&gt;&gt;
Yesu iya tohun iya Ngondron para hu Holip
39 Yesu itali kol ngawan ara pe iya Ngondron para hu Holip tehe ngara kiro mbusiy waiye. Pe ndramiran hu huho ndruwan. 40 Huyarayah huya kol ara, pwen ipwai iya kili hu, ipa, &lt;&lt;Akatohun tehe nohonou kinlahiy para kirayah kili wawu pwi.&gt;&gt; 41 Pwen itali hu pe iya mwanan hape, ndrohongan ara tehe hamou ngara kipiyani pat sih. Pe itukuruhu iya pwan, pe itohun toro: 42 &lt;&lt;O Tomo, kapa anamiliy, pwen awiri pweniu iripo kili yo aro kiya mawen. Hapeko mbuna oho ndruwa namiliwo; konan, namiliwam pwokeyan opu kirayah.&gt;&gt; 43 Pwen angelou hamou iyau kol paingan yang isarayah isa kili yiy, pe ipwokeyani yiy. 44 Pe Yesu, ndriyan ara ipworu namandran iya, pe itohun tisingiy. Pe mbusungereyin, ara iro rapan tehe ndrai iro tun iripo iya pwan.
45 Pe itohun ihipwen, pwen itine pe imui iya kili ndramiran hu. Pe iya nimei tehe ndramiran hu kanmatin, paratesah, ndriyahu ara ipworu namandran iya. 46 Pe ipwai iya kili hu, ipa, &lt;&lt;Paratesah pe wawu tora matin? Akapoyoi pe akatohun, pwen pe nohonou kinlahiy para kirayah kili wawu pwi.&gt;&gt;
Humbultuwe tahatini Yesu
47 Yesu iro wong manau, pe hu ndramat soyon husarayah. Pe ndramat mepo hupohowe ngalan Yutas, yiy para sura hu Songui pe Lumou ara, ara iluwani hu pe huya. Pe iya mwonen pakeh kili Yesu, para kirahunghung kiya kili yiy. 48 Hapeko Yesu isike yiy, ipa, &lt;&lt;Yutas, nasa rahunghung kisa kili Noru Ndramat, ara para naratuni yiy, ndre?&gt;&gt;
49 Pe hu ndramira Yesu hunime sehe melit pakirayah, pwen hupa, &lt;&lt;Yapan, anamiliy para yowu kassi hu kiya semela pahun niwen towu?&gt;&gt; 50 Pwen hamou tahu ihilak opu, pe irayi ndramat para poya mbulya pris ihohin ta hu pris masih kene, pe isondriti ndraingan mot imut.
51 Hapeko Yesu isomwiy, ipa, &lt;&lt;Akahatohai kultuw ara!&gt;&gt; Pwen niman iyahatek iya ndrainga ndramat ara, pe isopwoyani yiy iya hiyan.
52 Pwen Yesu ipwai iya kili hu pris huhohin ta hu pris masih, pe hu ndramat huya mu tahu makundrayin mepo ngara hu koro memerani yumwa totohun namandran, pe hu yapane kol, mepo hu masih husa para hu kawiri yiy, ara ipa, &lt;&lt;Wawu pa ndre yo ngara kuho mu para kuluwani hu ndramat para tandroindroi? Pwen pe wawu sa iyapolo hu semela pahun niwen pe hu parakei, ndre? 53 Lang masih ngara kuro polo wawu kuro nondriya kowa yumwa totohun namandran, pe wawu kanmbultuwe yo pwi. Hapeko mahapo iye, ara lenge wawu; pwoke para kol lokuhan, ara kinna namandran pe kinpwoke.&gt;&gt;
Pita ipa ikowu ta Yesu
54 Pwen humbultuwe tahatini yiy pe huluwani yiy iyau. Pe huwiri yiy iya nondriya yumwa pris ihohin ta hu pris masih kene. Pe Pita ara iho ndruwa hu, hapeko iho ndron mwanan hape. 55 Pwen hu ndramat hayah, ara husungani mwan iro nondriya kowa seu ara, pe hurompwan iyawule humin aliy. Pe Pita, ara iya pe imimpwan mwalingahu. 56 Pe pihindrahin hamou para poya mbulen, ara inime Pita irompwan ngana mwan ara. Pe inim tuluwani yiy, pwen ipa, &lt;&lt;Ndramat iye, ara iro polo Yesu.&gt;&gt;
57 Hapeko Pita ipwasarahaniy, pe ipa, &lt;&lt;Nam, yo ukowu tan.&gt;&gt;
58 Pwen iyamulan hape, ndramat hamou i inime yiy, pe ipa, &lt;&lt;Wou ara hamou tahu.&gt;&gt;
Hapeko Pita ipwai iya kili yiy, ipa, &lt;&lt;Pom, yo pwi yoh!&gt;&gt;
59 Pe huro ipoo iya paramwandrai sih i, pwen ndramat hamou i isa pe irangaliyani Pita, pe ipa, &lt;&lt;Upwai ndrokonan, ndramat iye ara iro polo Yesu, paratesah, yiy ara hamou ndramira Kaliliy.&gt;&gt;
60 Hapeko Pita ipa, &lt;&lt;Pom! Yo ukowu iya tesah atapwai ara!&gt;&gt; Iro wong ndron, pe tutut irang. 61 Pwen Yapan ipaiwani yiy pe maran itis iya mwonen iya kili Pita. Pwen Pita ilohongani sehe nongan mepo Yapan kinpwai pwen kinna kili yiy, kinpa toro: &lt;&lt;Kiro lang nepo, pe tutut kinrang mapu, ara wou andre apwai tehe akowu to maporotisap.&gt;&gt; 62 Pwen Pita iyau iya ngawan pe iya rang turuwe yiy.
Hu ndram hupwasimiri Yesu
63 Pe hu ndramat mepo huro memerani Yesu, ara huro pwasimiri yiy pe huro rayi yiy. 64 Pwen husumwa maran pe huro randrokomat anan, hupa, &lt;&lt;Kapa wou poropet hamou, pwen apwai. Hiyeh iripo rayi wou eh?&gt;&gt; 65 Pe hupwasimiri yiy iya hu nongan mwomwan handra-handra yi.
Yesu iya iro tine mbulmara Pailat pe mbulmara Herot i
66 Lang ilenganiy, pwen hu yapane poh tahu ndramat para kol, pe hu pris huhohin ta hu pris masih, pe hu ndramat para hinuwani nongan para pwahanou, ara husa rawure hu. Pwen huluwani Yesu isa nondriya ndrohonoku mbultere tahu, pe iro mbulmara hu. 67 Pwen hupwai iya kili yiy, hupa, &lt;&lt;Kapa wou Kristus, apwai satowu.&gt;&gt; Pwen Yesu ipwai iya kili hu, ipa, &lt;&lt;Kapa kupwai kisa kili wawu, andre akanhilingi nongno pwi. 68 Pe kapa kusike wawu kiya soksok hayah, ara wawu andre kansomwi soksok to pwi. 69 Hapeko kiro mahapo kiya, Noru Ndramat andre kimpwan ndrahasa Ngindrai mepo pwokeyan iya, kiyapwen te niman mot.&gt;&gt;
70 Pe yihu masih husike yiy, hupa, &lt;&lt;Pwen pe wou ara Noru Ngindrai Kamai, ndre?&gt;&gt;
Pe isomwi hu, ipa, &lt;&lt;Wawu pwai imwonen, tehe ara yo.&gt;&gt;
71 Pwen hupa, &lt;&lt;Mbuna tukayoh hu ndramat hu kasa, para hu koro tiyani tiyeyahu manau. Konan. Worou kanhilingiy pwen kinyau pohon imwonen.&gt;&gt;

- Luk
- <
- 22
- >

*22:1: Eng: Passover; TP: De Bilong Tingim De God i Larim Ol Israel I Stap Gut

†22:37: Yisayah 53:12

© 2008, 2012, 2020, 2025 PNG Bible Translation Association