- Mak
- <
- 10
- >

10
Yesowai imut
1 Pwen Yesu itali kol ara, pe iya kol namandran hape Yutiya ita haroh para ndran Yortan. Pe hu ndramat soyon iya husa mbultere hu porosih i. Pe ihinuwani hu iya nongna Ngindrai, paratesah, kultuwayi kowasen, ara tehen tora ko.
2 Hu Parisiy hayah husa kili Yesu pe hunohonou Yesu iya nongan sahin. Pe husike yiy, hupa, &lt;&lt;Nongan para pwahanou ta Ngindrai ipa hiyan para kamai hamou kitali nambuyun, ndre pwi?&gt;&gt;
3 Yesu isomwi hu, ipa, &lt;&lt;Mose kinpwandrandrahani tapeh ita nongan para pwahanou kinsa kili wawu?&gt;&gt;
4 Pe hupwai, hupa, &lt;&lt;Mose, ara kinpa hiyan para ndramat hamou kiratuluwi nongan para yesou kimut pe kitali nambuyun kiyau.&gt;&gt;
5 Hapeko Yesu ipwai iya kili hu, ipa, &lt;&lt;Mose kinpahasaniy tehe ndriya wawu, ara ipwoke, pwen pe yiy iratuluwi nongan para pwahanou ara isa kili wawu. 6 Hapeko koluw-koluw mamu kinna, Ngindrai imangsani hu ndramat malpat—kamai pe pihin. 7 &lt;Pwen tehen tora ko, andre kamai kitali taman hilu tinan, pe andre hilu pihin tan karayah hapat, pe nombuwe hilu kirayah hamou o.&gt; 8 Pwen tehen tora ko hilu konto tehe malmou pwi; hapeko nombuwe hilu kintayah hamou o. 9 Pwen sehe melit Ngindrai kiniykiy kinna wule, ara ndramat mbuna kimbusi mwalinga hilu kimut.&gt;&gt;
10 Pwen humui huya nondriya seu i, pe hu ndramira Yesu husok yiy porosih i iya lohongai ara. 11 Pe Yesu ipwai iya kili hu, ipa, &lt;&lt;Kapa kamai hamou kitali nambuyun, pe kiyesou kiya kili pihin hamou paiwe, ara ipo pilah pe irandroyani nambuyun. 12 Pe tehen aliy o, kapa pihin hamou kitali nambuyun pe kiyesou kiya kili kamai hamou paiwe, ara ipo pilah.&gt;&gt;
Hu mbunah mendreheh huya kili Yesu
13 Hu ndramat hayah huwiri hu mbunah mendreheh husa kili Yesu para Yesu kiyki niman kiya ndritahu. Hapeko ndramiran hu hunimei pe hupomate hu ndramat ara. 14 Pwen Yesu inimei tora pe ndriyan kinipwes pwi, pe ipwayi ndramiran hu, ipa, &lt;&lt;Wawu katali hu mbunah kasa kili yo, pe mbuna akakaituwe hu, paratesah, kolo King Ngindrai mepo ngara kiro mu kiya aliy, ara atahu tehen aro kene. 15 Yo upwai ndrokonan isa kili wawu, kapa ndramat hamou kinwiri kultuwayi kolo King Ngindrai mepo ngara kiro mu kiya aliy tehe mbunah hamou tehen iye pwi, ara kinlahiy para kiya nondriyan pwi.&gt;&gt; 16 Pwen ipwokarani hu mbunah husa ndrahasa niman, pe iyki niman iya ndritahu pe itoholi hu.
Ndramat hamou menmenan soyon para kolo king ta Ngindrai mepo ngara kiro mu kiya aliy
17 Pwen Yesu itine iro tokai iya iho sai, pe ndramat hamou ingap isa pe itukuruhu iya mbulmaran, pe isok yiy, ipa, &lt;&lt;Ndramat Hiyan Para Hinonou, yo andre kumbusi tapeh para kuwiri taleh mepo andre kinto-kinto?&gt;&gt;
18 Pwen Yesu ipwai, ipa, &lt;&lt;Paratapeh wou apohowe yo hiyan? Hamou hiyan pwi. Ngindrai hamou opu, ara yiy hiyan. 19 Wou tanam hu nongan para pwahanou: mbuna atingundru ndramat kimat, mbuna apo pilah, mbuna apahana, mbuna apakarawani ndramat hamou kiya nongan, mbuna apwokoiwe, pe ahaiyani tamam hilu tinam.&gt;&gt;
20 Pe ndramat aro, ipa, &lt;&lt;Ndramat Para Hinonou, mawihou to ko isa matne mahapo, pe kunmbusi melit masih atapohowei ara.&gt;&gt;
21 Yesu maran iya kili yiy pe ndriyan imbuluhi yiy pe ipwai iya kili yiy, ipa, &lt;&lt;Melit handra ko ita ndron para ambusiy. Ayau aya, pe ayapo pehei kiya hu melit masih atam, pe awiri singayai para aliy, pe atainganiy kiyata hu ndramat mepo hundroisiy, pe andre awiri hu melit lahayan kennen namandran ita kol paingan yang. Pwen asa, oho ndruwo.&gt;&gt;
22 Ndramat aro ihilingi nongan ariyo pe mbulmaran ilomwa, pe iyau iyapolo ndriya pworu, paratesah, menmenan ara soyon iya.
23 Pwen Yesu maran ihiselep iya kili ndramiran hu pe ipwai, ipa, &lt;&lt;Hu ndramat mepo menmenahu soyon, ara ingandrah pwokeyan iya para hu kaya nondriya kolo King ta Ngindrai mepo ngara kiro mu kiya aliy.&gt;&gt;
24 Ipa toro, pe ndramiran hu mwoiwahu ihin iya nongnan. Hapeko Yesu ipwai paiwe, ipa, &lt;&lt;Wawu noru, ndramat mepo iyki ndriyan iya meltan soyon iya, ara ingandrah para kiya nondriya kolo King ta Ngindrai mepo ngara kiro mu kiya aliy. 25 Ingandrah para kamel hamou kisong kiya ngara kannih, hapeko ngandrahan iya para ndramat hamou menmenan soyon iya kisong kiya nondriya kolo King ta Ngindrai mepo ngara kiro mu kiya aliy.&gt;&gt;
26 Pe ndramiran hu, ara huro lohonge ndrit pe huro wong mwalingahu ko, hupa, &lt;&lt;Kapa tehen tora, pwen andre hiyeh ndrokonan kilahiy para kiwiri taleh mepo andre kinto-kinto?&gt;&gt;
27 Pwen Yesu maran iya kili hu pe isomwi hu, ipa, &lt;&lt;Hu ndramat, ara kanwenei pwi, hapeko Ngindrai, ara pwi, yiy ara iwenei para kimbusi melit masih kene.&gt;&gt;
28 Pwen Pita iwong iya kili Yesu, ipa, &lt;&lt;Kiya, animei; yowu kantali melit masih para koho ndruwam.&gt;&gt;
29 Pe Yesu ipwai iya kili yiy, ipa, &lt;&lt;Upwai ndrokonan isa kili wawu; kapa sehe ndramat kilohongani yo pe nongan hiyan, pe kitali suwen, ndre nalin hu, ndre pisun hu, ndre taman, ndre tinan, ndre norun hu, ndre pwenen, 30 pwen andre yiy kipo suluya melit soyon iya, kirayah tehe sangat, andre kirayah kili yiy mahapo iripo kol pwan. Ngindrai andre kiyki melit soyon iya andre kiramwaitini melit para koluw. Andre ndramat ara kiwiri suluya seu, suluya nalin, suluya pisun, suluya tinan, suluya norun, pe suluya pwenen soyon iya. Pe andre kiya nondriya nopwaran i, nopwaran mepo hu ndramat andre hu karandroyani yiy kiya aliy. Pwen lang mulan nakisarayah, andre yiy kiwiri taleh mepo andre kinto-kinto. 31 Hapeko hu ndramat soyon hutora mu, ara andre hu kaya mulan; pe hu ndramat soyon hutora mulan, ara andre hu kaya mu.&gt;&gt;
Yesu iranonoye paiwe iya kimat tan
32 Pwen huro tokai sai nakaya Yerusalem pe Yesu ara iye mu tahu. Pe ndramiran hu ara lohongahu indrap, pe hu ndramat huro ndruwahu, ara hunoh. Pwen iwiri hu Songui pe Lumou huya pwakin hape pe itiyaniy iya kili hu iya sehe melit andre kirayah kili yiy. 33 Pe ipwai iya kili hu, ipa, &lt;&lt;Akahilingiy! Worou nakaya paingan Yerusalem pe andre hu ndramat karatuni Noru Ndramat kiya nima hu pris huhohin ta hu pris masih, pe hu ndramat para hinuwani nongan para pwahanou. Pe andre hu kaiki yiy kiya nongan pe kamburi nongan para katingundrun kimat. Pe andre hu kaiki yiy kiya nima hu Ndramira Lah. 34 Pe andre hu kapwasimiri yiy, pe kasokombunuhi yiy, pe andre hu kamwiri yiy kiya malkei; pwen andre hu katingundrun kimat. Pe lang maroyoh kihipwen, andre kisatine paiwe.&gt;&gt;
Soksok ta Yamis hilu Yohanes
35 Pwen hilu NdraSepetiy malmou, Yamis hilu Yohanes, hilu sa kili Yesu pe hilu pwai iya kili yiy, hilu pa, &lt;&lt;Ndramat Para Hinonou, sehe melit youlu nakasok wou kaliy, ara youlu namiliy para ambusiy kisa kili youlu.&gt;&gt;
36 Pe ipwai iya kili hilu, ipa, &lt;&lt;Walu namiliy para kumbusi tesah kisa kili walu?&gt;&gt;
37 Pe hilu pwai iya kili yiy, hilpa, &lt;&lt;Kiro mwonen wou narayah king kiyapolo nonowam, pwen youlu namiliy tehe hamou toulu kimpwan kapwen te nimam mot, pe hamou kiyapwen te nimam kamou.&gt;&gt;
38 Hapeko Yesu ipwai iya ta hilu, ipa, &lt;&lt;Walu tana walu tesah walu tora sok iya aliy pwi. Walu lahiy para kayin kiya pweniu iye mepo pakeh nakuyin kaliy? Ndre walu lahiy para kaya nondriya paptais mepo nakuya aliy aro yi?&gt;&gt;
39 Pe hilu pwai iya kili yiy, hilpa, &lt;&lt;Ehe, ara youlu lahiy.&gt;&gt; Pe Yesu ipwai iya ta hilu, ipa, &lt;&lt;Ndrokonan; pweniu mepo nakuyin kiya aliy, ara andre walu kayin kaliy yi. Pe sehe paptais nakuwiriy, ara andre walu kawiriy i. 40 Hapeko para walu kampwan kapwen te nimo mot ndre kamou, ara yo kunlahiy para kusomwi walu pwi. Ndrohonoku pwanpwan ara, ara Ngindrai kinmwaniyaniy pwen nakiya ta hilu sehe ndramat mepo hilu nakaya aliy.&gt;&gt;
41 Pwen ndramiran hu masongui, ara huhilingi nongan aro, ara ndrinahu ilokuh ta Yamis hilu Yohanes. 42 Hapeko Yesu iyoh hu masih husa wule kili yiy, pe ipwai iya kili hu, ipa, &lt;&lt;Wawu pahasaniy tehe hu yapane hu Ndramira Lah,*Eng: Gentiles ara ngara hu kaya mu kata ndramirahu tora pahandrahu. Pe hu pohon tahu, ara ngara hu karakekeyani hu, iyapolo pwoke nopwaran, para hu koho ndruwa nongnahu. 43 Hapeko wawu, ara tehe yihu pwi. Hiyeh tawawu pakirayah namandran, ara andre kirayah ndramat para poya mbulya wawu. 44 Pe hiyeh ta wawu pakimu ta wawu masih, ara andre kirayah ndramat para pawandrendres o mwaihei tawawu masih. 45 Paratesah, Noru Ndramat kinsa para hu ndramat kasopwat yiy pwi, hapeko isa, ara para kisopwat hu ndramat, pe para kiyki mwoiwan para kikonuhi hu ndramat soyon hu kamui.&gt;&gt;
Partimeyus maran iyoh pe Yesu isopwoyani maran ileu paiwe
46 Pwen husa kol ngawan Yeriko, pe iyamulan Yesu iyasura ndramiran hu nakatali kol ara, iyapolo hu ndramat soyon iya huro ndruwahu. Pe ndramat hamou maran iyoh, ngalan Partimeyus, yiy noru ndramat hamou ngalan Timeyus,†Iya nongna kol tahu, ngalan &lt;&lt;Partimeyus&gt;&gt;, ara ipa, &lt;&lt;Noru kamai ta ndramat hamou ngalan &lt;Timeyus&gt;.&gt;&gt; Pwen worou Nali, ngara tukapohowe ngalan tora: &lt;&lt;NdraTimeyus.&gt;&gt; ara yiy impwan pwaki sai pe iro rakamam iya kili hu ndramat. 47 Yiy ihilong tehe Yesu ndramat para kol Nasaret, iropo isa. Pwen iyoh iya namandran iya, ipa, &lt;&lt;Yesu, noru Tepit, koyum kisikirani yo!&gt;&gt;
48 Hu ndramat soyon iya hupomate yiy para kimun opu, hapeko iwayeh namandra-namandran iya, ipa, &lt;&lt;Yesu, noru Tepit, koyum kisikirani yo!&gt;&gt;
49 Pwen Yesu ihilingi yiy pe iro tine pe, ipa, &lt;&lt;Akayoh yiy kisa.&gt;&gt; Pwen huyoh ndramat maran iyoh ara isa, pe hupwai iya kili yiy, hupa, &lt;&lt;Apwokeyani wou pe atine; yiy ita yoh wou.&gt;&gt; 50 Pwen itali tamburuhan iya mawen, ikohis, pe isa kili Yesu.
51 Yesu isomwi yiy, pe ipa, &lt;&lt;Wou anamiliy para kumbusi tesah kisatam?&gt;&gt;
Pwen ndramat maran iyoh ara, ipwai, ipa, &lt;&lt;Ndramat Para Hinonou, yo unamiliy para kunimnim.&gt;&gt;
52 Pe Yesu ipwai iya kili yiy, ipa, &lt;&lt;Kiya, ayau; lohongam ndrisiyon, ara kinsopwat wou.&gt;&gt; Hape pwi ko, maran inimnim paiwe. Pwen iho ndruwa Yesu, pe huro tokai sai huyau.

- Mak
- <
- 10
- >

*10:42: Eng: Gentiles

†10:46: Iya nongna kol tahu, ngalan &lt;&lt;Partimeyus&gt;&gt;, ara ipa, &lt;&lt;Noru kamai ta ndramat hamou ngalan &lt;Timeyus&gt;.&gt;&gt; Pwen worou Nali, ngara tukapohowe ngalan tora: &lt;&lt;NdraTimeyus.&gt;&gt;

© 2008, 2012, 2020, 2025 PNG Bible Translation Association