- Mak
- <
- 14
- >

14
Pihin hamou itilingi ndraikei iya paya Yesu iro Petaniy
1 Lang malwoh iho ndron para kirahihini mbultere tahu Yisrayel para Pasopa, kiyapolo lang para hu kalohongani Yon Para Ndrinanohun Mepo Yis Aliy Pwi. Pe hu pris huhohin ta hu pris masih pe hu ndramat para hinuwani nongan para pwahanou, ara huramburi nongan para hu kakorip kokohe para kambultuwe Yesu pe katingundrun kimat. 2 Hapeko hupa, &lt;&lt;Hapeko worou mbuna kambusiy kiro nondriya Yon, paratesah, kapa tukambusiy, matisan hu ndramat karambumbuwat.&gt;&gt;
3 Pwen Yesu iro kol Petaniy, iro nondriya seu ta ndramat hamou mepo ngara hu kapohowe ngalan, Simon ndramat para Mwamwa Kawa. Pwen huroh huye ngilse keyau, pe pihin hamou isa isap pwisi ndraikei sih, ndraikei mangonohon layin iro nondriyan mepo kennen ara namandran iya. Ndraikei ara, ara hupohowei nart.*Eng: nard; TP: sanda i dia tumas Pwen itumbuwe mara pwisi ndraikei ara, pe itilingi ndraikei iya paya Yesu.
4 Pe hu ndramat hayah huro ara, hunimei pe ndrinahu ilokuh. Pe huro panguluwaniy mwalingahu, huro pa, &lt;&lt;Paratesah pe itilingi ndraikei mangonohon layin ara mwaihei opu? 5 Kapa yiy kinpwalngani ndraikei mangonohon layin ara pwi, pwen hiyan para tukawiriy kiya pehei, pe andre yihu kasowaniy kiya sombule silwa matingat (300).†Sombule silwa matingat (300) ara, irayah tehe kenne ndramat hamou ngara kiwiri nondriya hayou sih mwanye. Eng: 300 pieces of silver; or about a year's wage for one person. Pwen singayai ara, ara iya hiyan para tukatainganiy kiyata hu ndramat mepo hundroisiy.&gt;&gt; Pwen pe hupomate pihin ara iya mwomwan.
6 Hapeko Yesu ipwai iya kili hu, ipa, &lt;&lt;Akatali yiy kiro. Paratapeh pe wawu tora wong anan? Yiy ara imbusi kultuw hiyan isa kili yo. 7 Yihu ndramat mepo hundroisiy, ara andre hu koro polo wawu lang masih. Pe ita weleso ta wawu ko, sehe lang apakasopwat hu, akasopwat. Hapeko yo, ara andre kunto polo wawu waiye pwi. 8 Pihin ara imbusi sehe melit ilahiy para kimbusiy. Yiy itilingi ndraikei mangonohon ara, isa mondro para kimwaniyani yo para toniyo. 9 Yo upwai ndrokonan isa kili wawu, hape aleheh nondriya kol pwan masih mepo hu kaya pe hu kapohowe nongan hiyan aro kiya aliy, pwen tesah pihin aro kinmbusiy, ara andre hu katiyani tiyeyan, pe kalohongani yiy.&gt;&gt;
Yutas irandrangan para kiyki Yesu kiya nima hu pris huhohin ta hu pris masih
10 Pwen Yutas Yiskariyot, yiy hamou tahu Songui pe Lumou ara, ara iya kili hu pris huhohin ta hu pris masih, pe iya mburi lohongai para yiy kiratuni Yesu kiya nimahu. 11 Pe huhilingi nongna Yutas pe hupwes namandran iya; pe hurandrangan para hu kasowani yiy kiya singayai. Pwen yiy ara iro ten sehe sai hiyan, para kiratuni Yesu kiya nimahu.
Yesu inamnam iyapolo ndramiran hu iya lang para Pasopa
12 Pwen lang sih imu iya lenge Yon Para Ndrinanohun Mepo Yis Aliy Pwi, ara irayah. Lang ara ngara hu katingundru noru sipsip para Pasopa. Pwen hu ndramira Yesu husike yiy, hupa, &lt;&lt;Hape aleheh welem iso para yowu kaya karamwaniyani anandrinai para aya pe ayan Pasopa kaliy?&gt;&gt;
13 Pwen ipwandrisa hilu ndramiran malmou, pe ipa, &lt;&lt;Walu kaya nondriya kol namandran pe ndramat hamou mepo ikuni kohoyonga ndran, ara andre kipohonani walu; pwen walu koho ndruwan. 14 Pwen sehe seu ndramat ara nakisong kaliy, pwen walu kasok ndramira seu ara, alkapa, &lt;Ndramat Para Hinonou ipwai, ipa, &lt;&lt;Ndrohonoku mbultere, ara ita hape aleheh, mepo andre kunamnam kiyapolo ndramiro hu, kiro mwonen Lang para Pasopa?&gt;&gt; &gt; 15 Pwen yiy andre kiyingani nondriya seu sahin, hongan namandran, hira nondriya seu paingan. Hu kanmwaniyani melit masih tehe keyau pe pwapwai pwen ita mwoimwoi. Pwen alkamwaniyani menmena Pasopa kiro ariya.&gt;&gt;
16 Pwen hilu ndramiran hilya nondriya kol namandran pe hilu nime memelit masih ara kinmwonen tehe Yesu kinpwai. Pwen pe hilu mwaniyani hu melit para Pasopa.
17 Pwen kol ipiyah, Yesu iyapolo hu Songui pe Lumou huya seu ara. 18 Pwen huya pe huyeroh ngilse keyau pe humi namnam, pe Yesu ipwai iya kili hu, ipa, &lt;&lt;Upwai ndrokonan isa kili wawu, tehe hamou tawawu, mepo impo namnam sura yo mahapo, ara andre kiratuni yo kiya nima hu ndramat para hingasi yo.&gt;&gt;
19 Ndramiran hu ara huhilingi nongan aro pe ndriyahu ara ipworu. Pe hamou-hamou tahu husok yiy, hupa, &lt;&lt;Andre yo, ndre?&gt;&gt;
20 Pwen pe ipa, &lt;&lt;Yiy ara hamou tawawu Songui pe Lumou mepo iripo taimani ndrinanohun iya nondriya pwelekei sura yo. 21 Noru Ndramat, ara andre kiyau ndruwa nongan tehe pwayan kinpwai pe kintiyani tiyeyan. Hapeko toimwa sehe ndramat mepo andre kiratuni Noru Ndramat! Iya hiyan masih iyata ndramat ara, kapa tinan kinmwalahiy kinna tan pwi.&gt;&gt;
Yesu iyki ndrinanohun pe wain iya kili ndramiran hu
22 Iro mwonen huro namnam, pe Yesu iwiri ndrinanohun, itoholiy pe iramburingiy. Pwen iykiy iya kili hu, pe ipwai, ipa, &lt;&lt;Akawiriy; iye ara nombuwe.&gt;&gt;
23 Pwen iwiri pweniu wain sih, pe irawuloh iya kili Ngindrai, pe iykiy iya kili hu. Pe hu masih ara huyin yaliy.
24 Pwen Yesu ipwai iya kili hu, ipa, &lt;&lt;Iye ara ndreye para tapaniu, mepo utilingiy para kisopwat hu ndramat soyon. 25 Upwai ndrokonan isa kili wawu, yo andre kunyin ndrunu mbuwa wain aro paiwe pwi, kipoo kiya lang para kuyin kiya nimnim howen kiro mwonen yo kuya nondriya kolo king ta Ngindrai mepo ngara kiro mu kiya aliy.&gt;&gt;
26 Pe hupowaliy sahin ihipwen, pwen huyau huya Ngondron para hu Holip.
Yesu iranonoye tehe Pita andre kitiyaniy tehe ikowu ta Yesu
27 Pe Yesu ipwai iya kili hu, ipa, &lt;&lt;Wawu masih andre katali yo topwei. Pwayan hu kantatuluwiy, ara ipa toro:
&lt;Andre kutingundru ndramat para pwokereya hu sipsip,
pe andre hu sipsip, ara hu kamasumbuwe topwei.&gt;
28 Hapeko kamulan kutine, ara andre kuro mu kili wawu kuya Kaliliy.&gt;&gt;
29 Pwen Pita ipwai iya kili yiy, ipa, &lt;&lt;Konan, kapa hu masih kunhindrundru, hapeko yo, ara pwi.&gt;&gt;
30 Pwen Yesu ipwai iya kili yiy, ipa, &lt;&lt;Upwai ndrokonan isa kili wou, tehe nepo kiping, pe tutut kintang maporolusap mapu, andre apwai maporotisap tehe akowu to.&gt;&gt;
31 Hapeko Pita irakekei pwokeyan, ipa, &lt;&lt;Konan kapa kumat kiyasura wou, hapeko andre kunpwai tehe ukowu tam, ara pwi yoh!&gt;&gt; Pwen hu ndramira Yesu masih, ara hupwai iyawule tehen aliy.
Yesu iya tohun iya kol Ketsemani
32 Pwen huya pinge holip hape mepo ngalan Ketsemani. Pe Yesu ipwai iya kili ndramiran hu, ipa, &lt;&lt;Akamin iye, pe yo nakuya tohun.&gt;&gt; 33 Pwen iwiri Pita, Yamis, pe Yohanes huya sura yiy. Pwen ihingorowe nopwaran mwomwan namandran iya, pe ndriyan, ara iroporu. 34 Pwen Yesu ipwai iya kili hu, ipa, &lt;&lt;Ndriyo ara iporu namandran iya pakeh tehe pakumat. Akoro iye, pe mara wawu kiro.&gt;&gt;
35 Pwen iya hangoh hapeko mendreheh, pe ihikuwani ngundrun pe itukuruhu iya ndrita pwan. Iro tohun pe isikei kapa hape meresai kihou para kihindrisani lang para nopwaran ara. 36 Pe iro tohun, ipa, &lt;&lt;O, Tomo! Alahiy para ambusi melit masih. Pwen pe awiri pweniu iripo kili yo aro kiya mawen. Hapeko mbuna kirayah kiya namiliwo pwokeyan; pwi yoh. Kirayah namiliwam pwokeyan.&gt;&gt;
37 Pwen imui iya kili ndramiran hu matimou pe inime hu huro matin. Pwen ipwai iya kili Pita, ipa, &lt;&lt;Simon, wawu tora matin, ndre? Wawu lahiy para koro poyoi kiho nondriya paramwandrai sih o? 38 Mara wawu kiro pe akatohun, pwen pe andre wawu kanyos kanna nondriya nohonou pwi. Weleso ita mwoiwa wawu, hapeko nombuwe wawu ara imbuyei.&gt;&gt;
39 Pwen iya mawen paiwe, pe iya tohun. Pe iro ndruwa totohun tan para mamu ko. 40 Pwen imui isa, pe inime hu kanmatin paiwe yi, paratesah, marahu, ara imwanunun. Pe hu kanpahasani sehe nongan para hu kapwai kiya kili yiy pwi.
41 Pwen imui porotoyoh, pe ipwai iya kili hu, ipa, &lt;&lt;Wawu tora matin manau, pe tora ngoh, ndre? Hiyan; pwen ara. Lengen kinsarayah. Akanimei, Noru Ndramat, ara yihu nakaratuni yiy kiya nimahu ndramat pakut tahu mwomwan. 42 Akatine, tukayau! Akanimei! Ndramat nakiratuni yo, ara kinsa!&gt;&gt;
Hu mbultuwe tahatini Yesu
43 Yesu iro wong manau o, indrou pwi ko Yutas, hamou tahu Songui pe Lumou, ara isarayah. Yiy iyapolo hu ndramat soyon iya husa iyasura hu semela pahun niwen pe hu parakei. Hu pris huhohin ta hu pris masih, pe hu ndramat para hinuwani nongan para pwahanou, pe hu yapane kol ara hupwandrisa hu.
44 Pe ndramat mepo nakiratuni yiy, ara kinpomwanye kinna kili hu kinna kaipisa melit handra toro: &lt;&lt;Ndramat mepo nakurahunghung kiya kili yiy, ara yiy ara kopu; akambultuwe tahatini yiy; mara wawu kiro tan, pe akaluwani yiy kiya.&gt;&gt; 45 Indrou pwi ko, Yutas isarayah pe iya mwonen iya kili Yesu, pe ipwai, ipa, &lt;&lt;Ndramat Para Hinonou.&gt;&gt; Pwen irahunghung iya kili yiy. 46 Pwen hupwahatini yiy, pe humbultuwe tahatini yiy. 47 Pwen humbultuwe tahatini Yesu, pe hamou iro tine ngilsen ara iwiri semela pahun niwen, pe isondriti ndrainga ndramat hamou para pwandrendres ta pris ihohin ta hu pris masih kene, ara imut.
48 Pwen Yesu isomwi hu pe ipwai iya kili hu, ipa, &lt;&lt;Yo ngara kuya mu kili hu ndramat para kangas marapahun, pwen pe wawu sa iyapolo hu semela pahun niwen, pe hu parakei para kasa mbultuwe yo, ndre? 49 Lang masih ngara kuro sura wawu pe ngara kuhunuwani wawu kuro nondriya kalsuwa yumwa totohun namandran, hapeko wawu kansa mbultuwe tahatini yo pwi. Hapeko pwayan kinpwai ita nongna Ngindrai, ara andre kirayah mannan.&gt;&gt; 50 Pwen o, hu ndramira Yesu masih, ara hutali yiy pe huwop topwei.
Wihou hamou iwop
51 Iro mwonen lang ara, wihou hamou iye ndruwa Yesu, ara isumwa yiy iya koyau hamou pallen. Hu makundrayin humbultuwe yiy, 52 hapeko itali koyau tan, pe iwop mwaheh o iyau.
Huiki Yesu iya mbulmara hu ndramira Sanhetrin
53 Pwen huluwani Yesu iya seu kili pris ihohin ta hu pris masih kene. Pe hu pris huhohin ta hu pris masih, hu yapane kol, pe hu ndramat para hinuwani nongan para pwahanou ara hu masih kansa rawurehu pwen huro aliy. 54 Pwen pe Pita iho ndruwa Yesu, hapeko iho ndron mwanan hape. Pe irikai ipoo iya nondriya kou para kalsuwa pris ihohin ta hu pris masih kene. Pwen irompwan sura hu makundrayin pe iro ling mwan.
55 Pe hu pris huhohin ta hu pris masih, iyasura hu Sanhetrin masih tahu Yutah, ara huten hu ndramat hayah para hu katiyani kultuw mwomwan ta Yesu para kipwokeyani lohongai para hu katingundru Yesu kimat. Hapeko hukah ndrit. 56 Pe hitun tahu, ara hurasusut nongan; hapeko titiye tahu, ara kinna wule handra ko pwi.
57 Pe hayah tahu, ara hurasusut nongan pwasoyou para kapwasimiri yiy kaliy. Pe hupwai, hupa toro: 58 &lt;&lt;Yowu hilingi yiy ipwai, ipa, &lt;Andre kutumbuwe yumwa totohun namandran mepo hu ndramat hu kanpwiliy iya nimahu; pwen, nondriya lang maroyoh o, andre kupuli hawum paiwe, hapeko andre kunpuliy kinna nimo pwi.&gt; &gt;&gt; 59 Hapeko nondriya titiye tahu aro imasumbuwe pe kinna wule handra ko pwi.
60 Pwen pris ihohin ara itine iro mbulmarahu pe isok Yesu, ipa, &lt;&lt;Wou andre asomwiy, ndre pwi? Aripo sehe titiye mepo hu ndramat aro topo ratuni wou iya aliy?&gt;&gt; 61 Hapeko Yesu ihun o iro, pe kinsomwi hu kinna nongan sahin pwi.
Pwen pris ihohin ta hu pris masih kene isok yiy paiwe, ipa, &lt;&lt;Wou ara Kristus, Noru Ngindrai Kamai Haiyan, ndre pwi?&gt;&gt;
62 Pe Yesu isomwi yiy, ipa, &lt;&lt;Yo ara; yo kopu. Pwen kamulan andre wawu kanime Noru Ndramat kimpwan kiyapwen te nima Ngindrai mot, mepo yiy Pwokeyan Masih. Pe andre akanime yiy kisa kiyapolo kokom para yang.&gt;&gt;
63 Pwen pris ihohin ta hu pris masih kene ara, indrohomwiri koiwen, pe ipwai, ipa, &lt;&lt;Paratesah, andre tukaten hu ndramat para kapwokeyani nongan i? 64 Wawu kanhilingiy tehe yiy kinpwasisiman ana Ngindrai. Pwen wawu lohonganiy tapeh?&gt;&gt;
Pwen hu masih hupwai tisingiy tehe Yesu irakultuw mwomwan, pwen pe andre katingundrun kimat. 65 Pwen hu hayah tahu, ara husokombunuhi yiy. Pe husumwa maran iya koyau pe huhukuwani mbutimahu, pe huro rayi yiy, pe hupwai iya kili yiy, hupa, &lt;&lt;Kapa wou poropet hamou, pwen apwai!&gt;&gt; Pwen hu makundrayin hayah ara huwiri yiy pe huhusili yiy.
Pita ipa ikowu ta Yesu
66 Pita iro ndron nondriya kou, pe pihin hamou para poya mbulen ta pris ihohin ta hu pris masih kene, ara irikai isa 67 Pwen maran iya pe inime Pita iro ling mwan. Pe ituluwani yiy pe ipwai iya kili yiy, ipa, &lt;&lt;Wou ara, aro sura Yesu para Nasaret i.&gt;&gt;
68 Hapeko Pita ipwasarahani nongnan, ipa, &lt;&lt;Yo ukowu pe kunpahasani sehe nongan ata wong iya aliy, ara pwi.&gt;&gt; Pwen iyau iya poho mara karam para kou.
69 Pwen pihin para pwandrendres ara, inime yiy paiwe, pe ipwai iya kili hu hiyeh huro tine ngilsen, ipa, &lt;&lt;Yiy ita, ara hamou tahu.&gt;&gt; 70 Hapeko ipa pwi paiwe yi.
Iyamulan hape, yihu hiyeh huro tine ngilsen hupwai iya kili Pita, hupa, &lt;&lt;Ndrokonan, wou ara hamou tahu yi, paratesah, wou ara ndramira Kaliliy.&gt;&gt;
71 Pwen Pita iten anan pe irandrangan iya kili hu, ipa, &lt;&lt;Upwai ndrokonan, ndramat mepo wawu tora wong anan, ara ukowu tan. Urandrangan tehe kapa kupwasoyou pwen Ngindrai andre kiten ano.&gt;&gt;
72 Pwen indrou pwi pe tutut irang paiwe,‡Hu ndramat hupahas iya lohongai, ara hupa tutut irang porolusap. pe Pita ilohongani nongna Yesu kinpwai mamu kinna tan, ipa, &lt;&lt;Tutut kintang maporolusap mapu, andre apwai maporotisap tehe akowu to.&gt;&gt; Pwen Pita ilohonganiy pe irang turuwe yiy.

- Mak
- <
- 14
- >

*14:3: Eng: nard; TP: sanda i dia tumas

†14:5: Sombule silwa matingat (300) ara, irayah tehe kenne ndramat hamou ngara kiwiri nondriya hayou sih mwanye. Eng: 300 pieces of silver; or about a year's wage for one person.

‡14:72: Hu ndramat hupahas iya lohongai, ara hupa tutut irang porolusap.

© 2008, 2012, 2020, 2025 PNG Bible Translation Association